b'\n_START_ARTICLE_\nAnders Johan Hornborg\n_START_PARAGRAPH_\nAnders Johan Hornborg (21. joulukuuta 1821 Alastaro \xe2\x80\x93 8. joulukuuta 1883 Porvoo) oli suomalainen Porvoon piispa ja valtiop\xc3\xa4iv\xc3\xa4mies._NEWLINE_Hornborgin vanhemmat olivat Karkun kirkkoherra Anders Johan Hornborg ja Katarina Corpolander. H\xc3\xa4n k\xc3\xa4vi Turun lukiota ja p\xc3\xa4\xc3\xa4si ylioppilaaksi 1841. Hornborg valmistui filosofian kandidaatiksi ja maisteriksi 1844 sek\xc3\xa4 teologian kandidaatiksi 1858, teologian lisensiaatiksi 1860 ja tohtoriksi 1863. H\xc3\xa4net vihittiin papiksi 1858._NEWLINE_Hornborg oli Helsingin yliopiston konsistorin vt. amanuenssina 1844\xe2\x80\x931845, Turun tuomiokapitulissa amanuenssina 1845\xe2\x80\x931846 sek\xc3\xa4 varanotaarina vuodesta 1846. H\xc3\xa4n toimi Turun lukion kreikan kielen lehtorina vuodesta 1864 ja h\xc3\xa4n oli Turun tuomiokapitulin j\xc3\xa4sen vuodesta 1865. Hornborg oli sen j\xc3\xa4lkeen Mikkelin kirkkoherrana 1867\xe2\x80\x931872. Helsingin kirkkoherraksi h\xc3\xa4net valittiin 1872 ja virkaan h\xc3\xa4n astui 1876. Hornborg oli Porvoon tuomiokapitulin j\xc3\xa4sen 1870\xe2\x80\x931873 ja 1876\xe2\x80\x931878, l\xc3\xa4\xc3\xa4ninrovasti 1873\xe2\x80\x931876 ja Porvoon tuomiorovasti vuodesta 1877. H\xc3\xa4net valittiin Porvoon hiippakunnan piispaksi 1878._NEWLINE_Hornborg oli mukana s\xc3\xa4\xc3\xa4tyvaltiop\xc3\xa4ivill\xc3\xa4 pappiss\xc3\xa4\xc3\xa4dyn edustajana 1872, 1877\xe2\x80\x931878 ja 1882. H\xc3\xa4n toimi valtiop\xc3\xa4ivien puhemiehen\xc3\xa4 1882._NEWLINE_Hornborg oli naimisissa vuodesta 1851 Hilda Augusta Henrika Thom\xc3\xa9n kanssa. Heid\xc3\xa4n tytt\xc3\xa4rens\xc3\xa4 oli Suomen ensimm\xc3\xa4inen naisarkkitehti Signe Hornborg.'